CELEX: 62009TN0457
Language: el
Date: 2009-11-13 00:00:00
Title: Υπόθεση T-457/09: Προσφυγή της 13ης Νοεμβρίου 2009 — Westfälisch-Lippischer Sparkassen- und Giroverband κατά Επιτροπής

16.1.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 11/35
            
         Προσφυγή της 13ης Νοεμβρίου 2009 — Westfälisch-Lippischer Sparkassen- und Giroverband κατά Επιτροπής
   (Υπόθεση T-457/09)
   2010/C 11/66
   Γλώσσα διαδικασίας: η γερμανική
   
      Διάδικοι
   
   
      Προσφεύγων: Westfälisch-Lippischer Sparkassen- und Giroverband (Münster, Γερμανία) (εκπρόσωποι: οι δικηγόροι A. Rosenfeld και I. Liebach)
   
      Καθής: Επιτροπή των Ευρωπαϊκών Κοινοτήτων
   
      Αιτήματα του προσφεύγοντος
   
   Ο προσφεύγων ζητεί από το Πρωτοδικείο:
   
               —
            
            
               να ακυρώσει την απόφαση της Επιτροπής C(2009) 3900 τελ. διορθ., της 12ης Μαΐου 2009, για την κρατική ενίσχυση C-43/2008 (ex N 390/2008), την οποία προτίθεται να χορηγήσει η Γερμανία για την αναδιάρθρωση της WestLB AG,
            
         
               —
            
            
               να καταδικάσει την Επιτροπή στα δικαστικά έξοδα.
            
         
      Λόγοι ακυρώσεως και κύρια επιχειρήματα
   
   Ο προσφεύγων προσβάλλει την απόφαση της Επιτροπής C(2009) 3900 τελ. διορθ., της 12ης Μαΐου 2009, για την κρατική ενίσχυση C-43/2008 (N 390/2008), την οποία προτίθεται να χορηγήσει η Γερμανία για την αναδιάρθρωση της WestLB AG. Με την απόφαση αυτή η Επιτροπή εκφράζει την άποψη ότι η κοινοποιηθείσα ενίσχυση αυτή, που έχει τη μορφή εγγύησης 5 δισεκατομμυρίων ευρώ, είναι συμβατή με την κοινή αγορά, εφόσον τηρηθούν ορισμένες προϋποθέσεις.
   Οι λόγοι ακύρωσης που προβάλλει ο προσφεύγων, ο οποίος είναι μέτοχος της WestLB AG, είναι οι εξής:
   
               —
            
            
               Παραβίαση της αρχής της συλλογικότητας, την οποία κατοχυρώνει το άρθρο 219 ΕΚ, καθόσον η προσβαλλόμενη απόφαση δεν εκδόθηκε από την Επιτροπή ως το καθ’ ύλη αρμόδιο όργανο, αλλά από την Επίτροπο Ανταγωνισμού.
            
         
               —
            
            
               Παράβαση του άρθρου 87, παράγραφος 1, ΕΚ, καθόσον δεν εξετάστηκε καθόλου το στοιχείο της νόθευσης του ανταγωνισμού.
            
         
               —
            
            
               Εσφαλμένη εφαρμογή του άρθρου 87, παράγραφος 3, στοιχείο β', δεύτερη περίπτωση, ΕΚ, καθόσον η προσβαλλόμενη απόφαση δεν λαμβάνει υπόψη τις πραγματικές προϋποθέσεις, το περιεχόμενο και τη δομή της εν λόγω διάταξης, δεν προβαίνει ή προβαίνει ελλιπώς στην επιβαλλόμενη στάθμιση συμφερόντων και εξέταση της αναλογικότητας, ενέχει πολλά σφάλματα εκτίμησης και αξιολόγησης και θέτει δυσανάλογες προϋποθέσεις.
            
         
               —
            
            
               Παραβίαση της αρχής της αναλογικότητας.
            
         
               —
            
            
               Παραβίαση της αρχής της ίσης μεταχείρισης, καθόσον η προσβαλλόμενη απόφαση προβαίνει, χωρίς να υπάρχει κανείς αντικειμενικός λόγος, σε άνιση μεταχείριση της WestLB AG και των μετόχων της, αν ληφθούν υπόψη οι αποφάσεις που εκδόθηκαν πριν από την οικονομική κρίση και όσες εκδόθηκαν κατά τη διάρκεια της σημερινής οικονομικής κρίσης.
            
         
               —
            
            
               Παράβαση του άρθρου 295 ΕΚ, καθόσον ο επιβαλλόμενος όρος για αλλαγή του σημερινού ιδιοκτησιακού καθεστώτος προσβάλλει το δικαίωμα ιδιοκτησίας των μετόχων της WestLB AG, το οποίο είναι κατοχυρωμένο και προστατεύεται στη Γερμανία.
            
         
               —
            
            
               Παράβαση του άρθρου 7, παράγραφος 4, του κανονισμού (ΕΚ) 659/1999 (1), ο οποίος δεν αποτελεί επαρκώς καθορισμένη νομική βάση ουσιαστικού δικαίου για μια τέτοια προσβολή.
            
         
               —
            
            
               Παραβίαση της υποχρέωσης αιτιολόγησης που επιβάλλει το άρθρο 253 ΕΚ.
            
         
      (1)  Κανονισμός 659/1999 του Συμβουλίου, της 22ας Μαρτίου 1999, για τη θέσπιση λεπτομερών κανόνων εφαρμογής του άρθρου 88 της Συνθήκης EK (ΕΕ L 83, σ. 1).